En dejlig overraskelse ventede dyrepasserne i Aalborg Zoo, da de mødte ind mandag morgen. I løbet af natten var der nemlig kommet to nye beboere i haven. De nye beboere er at finde i rovdyrhuset, for det er parkens hun-tiger Bethari, der har født to unger. - Ungerne har det fantastisk. De diger og stortrives, siger dyrepasser Frank Thomsen. En rutineret tigermor Selvom dyrepasseren, der fandt ungerne, ved første øjekast troede, at det var tigerbamser, der var lagt ind til Bethari, kom det ikke helt bag på Frank Thomsen, at der var unger på vej. - Min makker og jeg havde snakket om, at hun lignede en, der var på vej til noget, som ikke skyldtes, at hun havde spist for meget. Men vi havde ikke set parringen, så vi kunne ikke sætte en dato, siger Frank Thomsen. Det er anden gang, Bethari får unger. Så hun har allerede erfaring i rollen som mor. Og ifølge Frank Thomsen er hun helt rolig og tryg ved situationen. - Hun sørger for, at de får mad og spiser, og hun går også ture ude for sig selv. Hun har heldigvis tillid til, at vi dyrepassere ikke gør ungerne noget, siger Frank Thomsen. Sjældne dyr De tre tigre er sumatra-tigre, som er verdens mindste nulevende tigerart. Aalborg Zoo skriver, at der kun er omkring 400 til 500 af dem tilbage i naturen. At de er så sjældne skyldes krybskytter og øget befolkningstilvækt på de steder, de lever. Alligevel kan man stadig møde de sjældne dyr i Aalborg Zoo. Og det er allerede muligt at se ungerne, for Frank Thomsen fortæller, at Bethari er så tryg og vant til rammerne, at hun ikke bliver stresset af besøgende. Der er både god afstand og lydafskærmning mellem de besøgende og de nyfødte tigerunger.

Opsummering:
To sjældne tigerunger er kommet til verden i Aalborg Zoo.